Спортыр ипэ ирагъэщ
Тэрч щIыналъэ
Физическэ щэнхабзэмрэ спортымрэ Тэрч щIыналъэм зыщегъэужьыным теухуауэ КъБР-м къыщащта программэм ипкъ иткIэ зэхьэзэхуэ зэмылIэужьыгъуэу 40-м щIигъу ирагъэкIуэкIащ. Абы хэтащ я ныбжькIэ зэхуэмыдэу спортсмен 4500-рэ.
Спорт зэпеуэ нэхъ инхэм ящыщт волейболымкIэ, дзюдомкIэ, самбомкIэ зэхэта щIыналъэпсо зэIущIэхэр, «ТекIуэныгъэм и кубок» фIэщыгъэм щIэту гимнастикэмкIэ ягъэлъэгъуа зэфIэкIыфIыр, волейболымкIэ цIыхубз командэхэм я «Курп гъатхэ» зэпеуэр. Спортым зегъэужьыным теухуауэ Джылахъстэнейм лэжьыгъэфIхэри мы илъэсым къыщрахьэлIащ: Олимп мыхьэнэ зиIэ спорт школ Дейскэм дэтыр зыхуей-зыхуэфIхэмкIэ зэфIагъэхьащ. Абы трагъэкIуэдащ сом мелуан 11,5-м нэблагъэ. Апхуэдэу, Тэрч къалэ къыщызэIуахащ метр зэбгъузэнатIэ 800 зи инагъ спорт IуэхущIапIэ.
Прохладнэ щIыналъэ
ИлъэсыщIэм - лэжьыгъэфIкIэ
ИлъэсыщIэм ирихьэлIэу Прохладнэ щIыналъэм ухуэныгъэщIэхэр щатынущ: Солдатскэ, Прималкинскэ жылагъуэхэм сабий садыщIэхэр, Саратовскэм - фельдшерско-акушер IуэхущIапIэр хьэзыр щыхъунущ.
Дунейр къызэрыщIыIами емылъытауэ, лэжьыгъэм пащэ. Къапщтэмэ, Учебнэ жылэм дэт ЩэнхабзэмкIэ унэр къагъэщIэрэщIэжыныр и кIэм нос. Мы ухуэныгъэхэм къадэкIуэу, щIыналъэм котельнэу 11-р зыхуей щыхуагъэзэжащ. Район унафэщIхэм я егугъуныгъэкIэ Лесное къуажэ цIыкIум псы къыщIэшыпIэщIэ щаутIыпщащ. Абы и фIыгъэкIэ псымкIэ тыншыжащ илъэс куэд лъандэрэ гугъу ехьа жылагъуэдэсхэр.
Шэрэдж Дисэ.
